和君貺宴張氏梅臺
作者：司馬光
朝代：宋

paragraphs: 京洛春何早，憑高種嶺梅。
紛披百株密，爛漫一朝開。
青女工黏綴，霜娥巧剪裁。
崑山雲滿谷，蓬堵浪成堆。
勢擁樽前合，香從席下來。
蜺旌羾天起，練甲洗兵回。
不使光風散，曾無夜色催。
人稠衣馥郁，地狹舞徘徊。
民服召公化，時推何遜才。
淹留文酒樂，璧月上瑤臺。